20 ሕዳር 2018 ምንጪ ስእሊ, Tigray Comunication/FB ብህወሓት ዝምእዘን ንኢህወደግ ዘቖመ ሓይሊ ኣርባዕተ ልፍንቲ፡ ብ1983 ዓ.ም ንወተሃደራዊ ስርዓት ደርጊ ኣልዩ፡ ፖለቲካዊ ስልጣን ኢትዮጵያ ተቖጻጺሩ። እዚ ንዝሓለፉ 27 ዓመታት ብኣውራ መሪሕነት ህወሓት ዝእዘዝ ዝነበረ መንግስቲ ግና፡ ኣብ ክሊ እቶም ዝሓፈሶም ማሕበረ ቑጠባዊ ዓወታት፡ ፖለቲካዊ ምህዳር ቖሊፉ ሒዙዎ'ዩ እናተብሃለ ተቓውሞታት ክገጥሞ ጸኒሑ'ዩ። ሓደ ሓደ ፖለቲካውያን ነቐፍቲ፡ ህወሓት ኣብ ዘበነ ስልጣኑ ንዓሌቱን ብሄሩን ኣዳልዩ፣ ተጋሩ ስልጣኖም ተጠቒሞም ብዘይ ኣግባብ ሃብቲ ክግብቱን ሰብኣዊ መሰላት ክግህሱን ኣፍቂዱ፡ ብቑጠባ ኢትዮጵያ ንትግራይ ክሃንጽን ብፍሉይነት ከልምዕን ጸኒሑ ኢሎም ክኸሱዎን ክሓምዩዎን ጸኒሖም። እንተኾነ ግን ኤጀንሲ ስታስቲክስ ኢትዮጵያ ኣብ ዝሓለፈ ዓመት ዕላዊ ዝገበሮ መረዳእታ ከምዝሕብሮ፡ ልዕሊ 27 ሚኢታዊት ህዝቢ ትግራይ፡ ኣብ ትሕቲ ድኽነት ከምዝነብር ብምግላጽ፡ ኣብ ኢትዮጵያ እቲ ዝደኸየ ህዝቢ ኣብቲ ክልል ከምዝነብር የመልክት። እዚ ብዝተፈላለዩ ኣጋጣሚታት ዝቐርብ ዝነበረ እንጽርጽሮት ግና፡ ኢህወደግ ኣብ ዘካየዶ ሓበራዊ መድረኽ ገምጋምን ዘተን፡ ልዕልነት እቲ ውድብ የሎን ኣብ ዝብል ምርድዳእ ተበጺሑ፡ መሰረታዊ ፖለቲካዊ ለውጢታት ንምምጻእ ናብ ዘኽእል መገዲ ክምራሕ ከምዝተገበረ፡ ኣመራርሓ እቲ ሰልፍን ኢህወደግን ገሊጾም'ዮም። ህወሓት፡ ከም ዝኾነ ፖለቲካዊ ሓይሊ ኣብ መስርሕ ጌጋታት ፈጺሙ ክኸውን ዝኽእል እኳ እንተኾነ ኣብ ዝሓለፈ ርብዒ ዘበን ኣብ ኢትዮጵያ ዓቢ ለወጢ ኣምጺኡ እዩ ዝብሉ'ውን ኣለው። "እዚ ዝግበር ዘሎ ንትግራይ ንምድኻም እዩ" ብዛዕባ ኩሉ መዳያዊ ኩነታት ፖለቲካ ኢትዮጵያ ዝተፈላለየ ርእይቶን ኣመለኻኽታ እናሃለወ፡ ኣብ ሚያዝያ 2018 ኢህወደግ ሓዲሽ ቀዳማይ ሚኒስተር መሪጹ፡ ኣብታ ሃገር ንሰለስተ ዓመት መመላእታ ነጊሱ ዝነበረ ፖለቲካዊ ቅልውላው ንምህዳእን ፖለቲካዊ ምህደራ ንምስፋሕን፡ ንሞት ዝተፈርዱ እሱራት ከይተረፈ ብምሕረት ፈቲሑ። ኣብ ጎረባብቲ ሃገራት ብረት ዓጢቖም ንዝቃለሱ ዝነበሩ ሓይልታት ኣብ ሃገሮም ብሰላማዊ ኣገባብ ቃልሶም ክቕጽሉ ዓዲሙ፡ "ደጊም ጽልኢ ብፍቕሪ ተሳዒሩ'ዩ" ብምባል ወጥሪ ዶባት 20 ዓመት ብሰላም ዓሪፉ ሃገር ብፍቕሪ ተደሚራ ክትዓብን ክትብልጽግን ክበሃል ወሪሑ። "እቲ ዝካየድ ዘሎ ቅልጡፍ ለውጢ ናበይ ከምርሕ እዩ?" ኢሎም ብስክፍታ ዝከታተሉዎን፡ "ደጊም እዚ ጀሚሩ ዘሎ ለውጢ ኣይዕንቀፍን እዩ" ዝብሉ ወገናትን ንዕለታዊ ፖለቲካዊ ፍጻሜን ምዕባለን ኢትዮጵያ ነቒሖም ይከታተሉዎ ኣለው። ድሕሪ እቲ ብመስርሕ ይቕረታ ዝተጀመረ ሓድሽ መንፈስ፡ ልፍንቲ ኢህወደግ ብብልሽውናን ግህሰት ሰብኣዊ መሰላትን ዝጥርጥሮም ኣመራርሓን ውልቀ ሰባትን፡ ብሕጊ ክሕተቱ'ዮም ብምባል፡ ኣብ ትካላት ኮርፖሬሽን ሓጺነ መጺንን ኢንጅነሪንግን (ሜቴክ) ደሕንነትን ኣብ ልዕሊ ዝነበሩ ሰባት ስጉምቲ ወሲዱ። እዚ፡ ብሄራዊ መልክዕ ዝሓዘ'ዩ ዝብሉ ርኢይቶታት ኣበጊሱ ኣሎ። ስለምንታይ?
